Branca Doia

Brancalion ("Branca") Doia (Doria primma do sec.XIX, Zena 1235 - Sardegna 1325). Nobbile zeneize, segnô fœüdâ do Lœugodoo inta Sardegna, famozo pe ese stæto misso da-o Dante inta Tolomea comme treitô di ospiti.

 Biografìa 
O nascette a Zena verso o 1235 da Nichiozo e da Preçioza, figgia naturâ de Marian II, duxe de Tore, e sœu de Adelaxia, moggê de Ubado Visconte, zuxe de Gallua.

Inte 'na lettia scrita into 1310 ò into 1311 e inviâ a re Giaccomo II, pe indúlo a l'intervento in Sardegna, o Branca Doia o deciarava d'avei 74 anni. Into 1253, ôtr'a ço, o doveiva avei za compio l'etæ legalmente riconosciua necessaia pe agî, s'o l'è lê o personaggio omoñimo chi appâ comme teste a l'atto into quæ Perçevâ Doia o concesse in enfitœüxi de tære inta domoculta zeneize (4 de dexénbre). So fræ fun Marian (o primmogenito premorto a Nichiozo), Riçardo, Bonifaçio, Babilan e Loterengo.

Ancon zoeno, verso o 1253, o maiò Cattæña (aregordâ inte varri atti notarî, l'urtimo di quæ o remonta a-o 1316, ma mai çitâ co-o cognomme paterno), prezonta figgia de Michê Zanche.

O primmo documento chi aregorde de seguo o Branca Doia o remonta a-o 1259, quand'o l'ascistette, insemme con di âtri membri da famiggia, a-a nommina de doi procuoei (o 15 d'òtôbre); into 1266 o vendette doi loca inta compera salis (o 18 de màzzo); into 1272, insemme co-o fræ Marian, o l'ótègne o giuspatronægo in sci-a gexa che l'abao de San Fertozo de Codemonte o l'ebbe o permisso da-o vescovo de Boza de costruî a Montelion Rocca Doia in Sardegna. Inte l'izoa o poæ Nichiozo, unindo a l'ereditæ d'a moæ Zorza, figgia de Comia [II], duxe de Tore, i ben dotæ d'a moggê Preçioza, o l'aiva constituio un gran patrimonio territoriâ, comprendente a çittæ d'Arghê co-a cuœüa de Nulauro, a Nora e di atre localitæ do Lœugodoo. Tâ scignoria a l'ea, però, peigozamente inscidiâ da varrie forçe, in primmo lœugo da-a potença pizaña.

L'assascinnio do Michê Zanche
In questi anni (sença che segge poscibile precisâ megio a dæta) l'è collocao l'assasciñio de Michê Zanche, a responsabilitæ do quæ a l'è attribuia a-o Branca Doia into çellebre passo dantescoInferno, canto XXXIII, vv. 134-147. o Zanche, un di bachen de Sasciai de origine nobile, ma dedito a-o commercio, o l'ea ligao da di streiti rapporti d'affæ con Zena (una so figgia, Richelda, a l'aiva spozao Giacomo Spiñoa) e in moddo particolâ coi Doia (into 1234, exiliao da-o duxe de Tore, o l'ea stæto accugeito in çittæ da Manoælo, mesiao do Branca Doia, e da-o mæximo Nichiozo); inviao a banchetto da-o zenne, o fu fæto amaççâ da questo (segondo o racconto oferto da-i commentatoî danteschi).

I motivi de contrasto tra i doi porieivan êse stæti mortepprixi: i Doia gh'aivan vaste proprietæ vexin a Sassai, donde rescideiva o Zanche e donde un bacan locâ, Gomia Griffo, o maiò una figgia do Branca Doia; s'è ascì ipotizzao un avvexinamento do Zanche a Piza, provocando a reaçion doiaña; otr'a ço, o notabile sassaize o poeiva costituî un ostaccolo a-a penetraçion da famiggia into Lœugodoo. Comme s'è za dîto, a dæta de l'epizodio a no pœu êse fissâ con precixon: foscia tra o 1262 (se se consciddera o documento za çitao, into quæ o Zanche o l'è ancon vivo e ammisso ch'o segge lê o personaggio regordao inte l'atto) e o 1282 (quande o dominio doian, consolidao co l'acatto de di ben da-i Maaspiña, o pâ zœumoæ incontrastao). L'Ardighê o dovette conosce l'epizodio ò a traverso de voxe che circolavan a Firense (dove o Branca Doia o l'andò into 1284) ò presso i Maaspiña (una so rappresentante, Orietta, moggê de Corado, a lasciò in ereditæ di ben in Sardegna a Giacomiña Spiñoa, neçça do Zanche). Ancon ciu problematica a l'è l'identificaçion do prossimano che, segondo i versi danteschi o l'aviæ conlaoao a l'assasciñio: foscia Barizon, coxin do Branca Doia, morto into 1282. Ocore, tuttavia, notâ che tutto l'epizodio (regordao pe a primma votta da l'Ardighê) o l'è mai tanto oscúo da lasciâ spaççio a l'ipottexi che se tratte de 'n invençion nasciua inte di ambienti ostî a-o Branca Doia, che di nemixi personæ o dove' aveighene benben, a Zena e in ti âtre çitæ.

Into 1275 o Branca Doia o vosse o maiezzo do figgio primmogennito Bernabè con Elenoa, figgia de Federigo Fiesco, fræ do cardenâ Ottobon, cappo di guerfi zeneixi exiliæ. E noççe, ch'avegnivan inte 'n momento de scontri violenti tra o governo zeneize (ghiao da Oberto Doia) e Carlo d'Angiò, segnallan o prevai de politiche personæ, a l'interno da famiggia Doia, a-o poei in çitæ. Morto l'8 zenâ do 1276 Nichiozo, i eredi, guidæ da-o Branca Doia e apogiæ da Orietta, viddoa de Marian, tutrixe di figgi Saladin e Nichiozo, procedettan a-a divixon di ben paterni, aomanco pe ço che resguardava i possesci in çittæ e inte Rivee (o 3 de màzzo): a-o Branca Doia toccò o paxo de rapprezentança da famiggia, scito inta ciaçça de San Mattê, a meitæ do piaggio scœusso in sci passanti pe-o borgo, una quota do piagio de Gavi, ville e caze a Santa Margaita. Inte questi anni o resezette a Zêna pe cuâ i so affæ, che rivellan in lê non solo un abile mercante, comm'ea i Doia so pænti, ma ascì un attento perçetô de rendie immobiliæ; do resto, l'è za poscibile cœugge in lê a tranxiçion da-o rollo de "mercante çitten" a quello de "segnô montan", destinao a caratterizzâ molti membri da famiggia inti secoli succescivi.

Do 1278 l'è o primmo documento ch'o-o segnalla in Sardegna, comme risurta da una lettia a lê spediâ da-o generâ de l'Orde di Camádoèixi; foscia o l'andò inte l'izoa pe agiuttâ Barizon, in lotta co-o Comun de Sassai, ch'o gh'aiva levao o castello de Mondragon. Into 1281 o l'ea torna in Sardegna, a prœuvo a tutelâ i so possesci: o 24 de lùggio, into porto de Castellion, insemme coi nevi Saladin e Nichiozo, o concesse a l'abao de San Fertozo de Codemonte e a-a gexa de San Mattê arcuñe franchixe in sce-e merçe imbarcæ da questi enti ecclexasteghi into porto sardo. Tornao a Zena, o 14 frev. 1282 o l'acatò da Corado Maaspiña Casteldoia, Castelzeneize e a cuœüa de l'Angloña into Lœugodoo, onde o "stato" do Branca Doia o devègne l'entitæ teritoiâ ciu conscistente. Inte l'izoa o feççe ritorno l'anno doppo, inte 'n momento de grave dificortæ, perché Arghê, centro da segnoia doiaña, o l'ea assediao da-e truppe pizañe alliæ co-o zuxe d'Arboia. A çitæ a se reize, e pe questo molti Zeneixi, foscia o Branca Doia ascì, fun constreiti a abandonala, avendo sarva a vitta. Into 1284, segondo l'elenco di Doia che parteçipon a-a bataggia da Meloia (construto posteriormente e in gran parte inattendibile), o fu prezente a-o scontro navâ (o 6 d'agósto); o l'anò, da pœu, a Firençe, dovve, pe tutelâ i interesci famigiæ, o l'ascistette a-a firma de l'accordio tra Zena e a çittæ toscaña in fonçion antipizaña (o 13 d'òtôbre do 1284).

Tornao a Zena, o continuò a ocupâse di so affæ e o l'affiò a-o figgio Bernabè o compito de amenestrâ i ben sardi, nominandolo procuao, pe firmâ una tregua con Marian [II] de Bas, zuxe de Arboea (o 17 de màzzo do 1285). Into 1287 o pigiò a noo da-o fræ Babilan a nave "S. Nichiozo", fornia de 35 mainæ e nomioxi baistrê, pe anâ a Bonifaççio e da pœu in Sardegna, a Castelzeneize e a Sassai (o 17 de seténbre). A spediçion a l'indica e dificortæ de longo vive pe-o Branca Doia into difende a so segnoia davanti a-a prescion do Comun de Sassai, de Marian d'Arboia e de Piza. Queste inçerteççe dovettan spinze i varri rammi doien a zonze a un accordio co-o Comun zeneize, incaregao de tutelane i interesci inte trattative de paxe co-a sconfita Piza.

O 20 de dexénbre do 1287, insemme coi nevi Saladin e Nichiozo, in cangio do reconoscimento da parte de Zêna de l'existença de un stato doian in Sardegna (a terra nobiliuni de Auria), o concesse libertæ de commercio a-i mercanti zeneixi, a-i quæ fu ascì permisso de nominâ di proppi consoi in mateia giudiçiaia, escluxi i delitti capitæ; i mæximi accordi fun sottoscriti inti giorni succescivi da-i âtri membri da famiggia, che vantavan de propietæ inte l'izoa. O 3 arv. 1288 o Comun pizan o s'impegnò a ressarçî o Branca Doia e di atri mercanti zeneixi di danni patii a Arghê.

Into mæximo anno o l'acatò da Rainê di segnoî de Cugen varri apeççamenti de tæra sciti inta castellania e un quarto do castrum; i tempi, però, n'ean ancon mœüi pe a creaçion de una segnoia montaña, perché o 4 de março o fu costreito a rivende tæ ben a-o Comun zeneize, ricavandone un conspico guaagno. Inti anni seguenti o l'è impegnao inte l'investî a so ezenda inte l'acatto de de proprietæ a-o Sascello, destinao a deventâ o centro do so stæto montan.

O s'unì, da pœu, a-i Maaspiña, a Sasciai e a-o zuxe de Gallua (foscia into 1295), pe attaccâ Marian [II] de Arboia, alliao de Piza; a spediçion a l'ebbe, però, exito negativo. Into 1299, a traverso un so procuao, o protestò nanti o vicaio zeneize in Corsega, rescidente a Bonifaçio, pe a cattua de çerti so sudditi (26 zugno). Fra tanto, a scituaçion sarda a l'ea stæta remesciâ da-a decixon papâ de investî de l'izoa Giacomo II d'Aragon (o 5 d'arvî do 1297). Otr'a ço, a Zena a pluriennâ alliança tra i Doia e i Spiñoa, ch'a l'aiva garantio un longo periodo de tranquillitæ interna, a fu avenâ da de rivalitæ, ch'ean a prœuvo a spaccâ e mæxime doe famigge detentrixe do poei; a-o rammo doian, do quæ l'ea cappo Oberto, s'opose proppio o Branca D. co-o figgio Bernabè. A nœuva scituaçion che s'ea creao pe a Sardegna, a spinzette o Branca D. a premme perchè foise legittimao i so possesci inte l'izoa.

De fæto, so moæ Preçioza, morta into fratempo, a l'ea a figgia naturâ do duxe de Tore, fæto ch'o l'aviæ posciúo creâ de serie difficorttæ a-o Branca D.; aprofitando de l'attezamento ostî de Bonifaçio VIII a-a ghibeliña Zêna, o l'ótègne da-o pappa una deciaraçion inta quæ se confermava che o defonto zuxe Marian o l'aiva provisto a legittimâ, con drito de succescion, a figgia, nasciua ex incestuoso consorcio (o 18 de dexénbre do 1299). L'aliança co-o pappa a fu, però, de breve duâ: l'anno doppo, accuzao d'avei mandao una flotta in Seçillia pe agiuttâ Federigo III, o Branca Doia o fu scominigao co-a so famiggia.

Dapœuscia, pù continuando a ócupâse do so stato sardo (o 21 de dexénbre do 1303 o l'ea a Castelzeneize, dove o presentò a-o vescovo de Boza o nœuvo priô da gexa de Castelsardo), o s'impegnò attivamente pe allargâ i so dominni riviaschi. O 20 luggio 1303 Aoria, figgia de Rainê di segnoî de Lerma, a l'acconsentì a-a vendia fæta da-o poæ a-o Branca D. da so quota in sce-o castello; di âtri consegnoî do lœugo s'accordon con lê pe cedighe e proppie quote, pagæ 2.000 lie zenoiñe; ocupao o castello, ch'o s'azonzette a l'âtro centro montan controllao da-o Branca Doia, Sascello (passao a lê da-i Alerameghi), o Branca Doia o l'agiuttò o figgio Bernabè a formâse una so scignoria a Moâ (o 30 de dexénbre 1303). L'anno doppo Tomaxo Maaspiña o s'impegnò a dâ una so figgia, Zabella, in spoza a un di figgi de Bernabè, vendendoghe meitæ de Moâ (o 21 de màrso). Tuttavia, o Branca Doia o prefei continuâ a resezze a Zena ciutosto che inti so castelli monten. Into 1305, morto into frattempo Tomaxo Maaspiña, o providde a anullâ a promissa de noççe fæta l'anno avanti e o stabilì o matrimonio tra Brancalion, figgio emançipao de Bernabè, e Izotta, sœu de Izabella e de Isnardo Maaspiña; in cangio da dœutta, o Branca Doia e Bernabè cedettan a-a cobbia e so quote in sce-o castello de Moâ (o 17 de dexémbre).

A potença economica e politica da lê razonta a dove' fâ sci che a Bernabè s'aliese Opexin Spiñoa, decizo a impadronise do poei in çitæ. Questo o l'aprofitò di remesci scciuppæ tra a popolaçion pe fâse eleze, insemme con Bernabè, capitannio do Comun (o 7 de zenâ 1306); Bernabè, do quæ s'è soventi sottolinniao o rollo subalterno rispetto a-o Spiñoa, o dovette continuâ a obedî a-o poæ, veo padron da çitæ insemme con Obexin. Int'o mæximo anno, into quaddro de l'intensa attivitæ diplomatega tesciua da-a corte aragoneize, a Zêna feççe tappa Vanni Gattarelli (un guerfo pizan missose a-o serviççio de re Giaccomo) co l'incarego de atastâ l'attezamento di doi Doia. Benché foise intençion de l'ambasciao de procede con caotella (se conosceiva e scimpatie do Spiñoa pe i Angiò), o Branca Doia e so figgio vossan dâ carattere pubbrico a-a trattativa e s'impegnon a apoggiâ o re d'Aragon inta conquista da Sardegna, in cangio do riconoscimento di so possesci (ch'ean disposti a infœüdâ a-a Coroña) e do castello de Montaguo; e trattative, in fonçion antipizaña, fun incoraggiæ da-o re (lettia do 10 de zenâ do 1307).

Quest'aliança a se rafreidò pe a deciza opoxiçion aragoneize a-o paventao progetto de matrimonio tra un figgio de Bernabè e Zana, a zoena e sfortunâ erede do Zuxægo de Gallua. Tâ propoxito, se attuao, o l'aviæ posto e baze pe una potente segnoiia into Lœugodoo e inta Gallua controlâ da-i Doia e tâ da opoñise a una eventuâ conquista aragoneize; da chì a netta opoxiçion de Giacomo, ch'o se dœuviò pe fâ fallî e trattative. A queste difficortæ s'azonzette pe o Branca D. a çernia de campo fæta da Obexin Spiñoa in favô de Carlo II d'Angiò, co-o quæ fu firmao un accordio, mentre Bernabè o l'ea assente da-a çitæ (o 6 de novénbre do 1307). Pe contrabançâ o peizo che o Spiñoa l'ea a prœuvo a pigiâ, o Branca Doia o se decidette a repigiâ i contatti con Giacomo II. Into 1308 zonse a Zena l'armiraggio aragoneize Bernat de Sarriá, pe incontrâse coi doi Doia. O so attezamento (segondo un informatô do re, Crestian Spiñoa) o l'ea ambigo: finzendo fedeltæ a Giacomo, quelli amiavan a perde tempo pe mantegnî i so possesci sardi. 

Tuttavia, a scituaçion politica segge in çittæ segge inte l'izoa a l'ea tâ da spinze i doi a un accordio co-o re; se, de fæto, e trattative tra o Sarriá e o governo zeneize no ebban successo pe a freideçça dimostrâ da-o Spiñoa, se zonse ben fîto a-a firma de un accordio coi doi Doia. L'11 de zùgno 1308 liatri se impegnon a agiuttâ a Coroña aragoneize inta conquista da Sardegna con trexento cavagei, a so speize inti opiaçioin militæ into Lœugodoo; se diciaron, però, indisponibili pe 'n'eventuâ conquista de Sassai, finché a çittæ a foise arestaa in man zeneize; in cangio, domandon a conferma di so possesci, sottomettendoi a-a Coroña aragoneize comme fœüdi de diritto catalan, e a cescion di castelli de Montaguo e Goçean. Tâ accordio o fu ribadio inte 'n colloquio tra i Doia e un'âtra ambasciaja aragoneize, zonta a Zena a-a fin d'agósto, co l'incarego de rinsódâ l'alliança, ofrindo appoggio a-o progetto matrimoniâ con Zana (zœumoæ privâ d'ogni effettivo controllo inta Galua da-o Comun pizan). O 21 de seténbre Giacomo II o confermò a-o procuao di Doia, Beneito da Lerxo, i accordi stipulæ co-o Sarriá; o 16 d'òtôbre o testo o fu ratificao definitivamente da-i Doia ascì. Questo, tuttavia, o perdette a so efficaxa pe a sfavoeive evoluçion di avegnimenti zeneixi.

De fæto, tra i doi capitagni do Comun, Bernabè Doia e Obexin Spiñoa, a rottua a devègne insanabile. Into novénbre Bernabè o fu deposto e cattuao; mentre o Spiñoa o deventò padron da çittæ, o Branca Doia o l'ariescì a fuzzî into castello de Lerxo, do quæ o s'ea impadronio. Chì o fù ascidiao da-e truppe fedele a-o Spiñoa. Un'ambasciaja, affiâ a Lanfranco Spiñoa, pe promette a-o Branca Doia l'impunitæ in cangio da consegna de Lerxi a-o governo zeneize, a fallì ò no a fu effettuâ; fuzzio Bernabè ascì inti so possesci monten, i doi Doia repigion a lotta.

O 28 de novénbre 1309, tramite o figgio, o Branca Doia o l'acatò da Manfredo de Saluçço un quarto di castelli de Moaçan e Faigian inta dioçexi d'Arba. Sconfito o Spiñoa o 10 de zùgno do 1310, o Branca Doia o poe' fâ ritorno in çittæ, dove o devègne arbitro de fæto da scituaçion politica. Da Zêna (15 de lùggio) o scrisse torna a-o re d'Aragoña pe solleçitalo a intervegnî in Sardegna. Quande Arigo VII  o l'intrò a Zena o 21 d'òtôbre 1311, o ghe fu accugeito trionfalmente da-i Doia, fedeli seguaxi de l'Impeo. Into so soggiorno in çittæ, l'è probabile che ghe sæ stæto di colloqui tra Arrigo e o Branca D., aventi pe oggetto a Sardegna.

Inti anni seguenti o Branca Doia o continuò a resezze a Zêna, nonostante o cangiamento de regimme avvegnúo into 1313 a prœuvo a-a concruxon do governo do vicaio impeiâ Ugoçon da Faxœua; da-o so palaççio in ciaçça S. Mattê o dirizette i affæ da so segnoia, zonta a de noteive proporçioin: a-i territoi sardi se gh'univa, de fæto, numeroxi castelli a monte da Rivea de Ponente (Sascello, Lerma, Cugen, Taggiœu, Moâ, Miœuia) e inte quella de Levante (Lerxe e Pertuzola, vexin a-a Spezza). Otr'a ço, o continuò a allargâ i sœu possedimenti immobiliæ in çitæ, a cuâ i traffeghi commerciæ e a mette a fruto e so ville (o 2 d'arvî 1315 o concesse a un manente inta localitæ sarda de Tæranœuva una superfiçie de terren, ch'a poese êse laoâ da træ poæa de bœu, segondo e consuetudine de l'izoa).

Into 1315 o l'ebbe di nœuvi colloqui con di emissai aragoneixi, un di quæ o riçevette da lê un imprestito in fiorin d'óo; l'anno seguente, da-a so villa de Cornigen, o s'oppose a-o tentativo di Spiñoa de assalî Zena da-a Ponçeivia. O 27 de zenâ 1317 o concesse a Manfredo do Carretto procua perché o vendesse a Manfredo de Saluçço e quote in sci-i castelli de Moaçan e Faigian acatæ in precedença. Into setembre do mæximo anno, tornao a-o poei in çittæ i guerfi, o Branca D. o fu costreito a-a fuga da Zena, dond'o no feççe ciu ritorno. Into zenâ de l'anno seguente o l'ea a Lerxi pe çercâ de alliâse con Piza, portando agiutto a-i ghibellin exuli, ch'aveivan occupao Saña. Quest'alliança, tuttavia, a no se concretizò pe e diverzençe di interesci che doveivan existe tra e doe parte in sci-a Sardegna. I ghibellin exiliæ elezen so cappo Steva Visconte, ch'o l'attaccò Zena, ma o fu costreito a arrestase into borgo de Pre; chì, o nominò o Branca Doia, assente, so procuao pe recuperâ l'importante centro strategico de Bonifaçio in Corsega, finançiandone a campagna militâ (o 17 d'òtôbre do 1320). 

O Branca Doia, benché assæ vegio, o s'asbriò anco-ina votta inta lotta; l'anno seguente, o l'ariescì a occupâ o castello co-a tollerança di so abitanti, che ghe viddan l'ócaxon pe ótegnî di sostançioxi vantaggi. De fæto, l'11 de frevâ do 1321 o Branca Doia o concesse a-o borgo di nœuvi statuti. O l'improfittò da situaçion pe occupâse di so possesci sardi, da-i quæ o doveiva mancâ da benben di anni. Passao a Castelsardo, o travagiò pe apaxentâ un çerto macontento ch'ea stæto alimentao, inta a so assença, da-a cattiva amministraçion di so rapprezentanti: un de quelli, præve Nicolin, priô de Castelsardo, o l'ea stæto amaççao da di elementi locæ, che o Branca D. o graçiò o 10 de màrso 1321 trovandose ancon a Bonifaçio. Into mazzo o se recò a Casteldoia, dove, foscia pe legittimâ una scituaçion za existente de fæto, o creò un embrion de libeo Comun e o çercò d'incentivâ a produçion agricola.

Questa abile attivitæ (ch'a l'ascondeiva ascì de dificortæ economiche crescente pe e noteive speize che o Branca Doia o dovette sobbarcâse) o l'ebbe comme obiettivo prinçipâ quello de rinsadâ o controllo di possesci sardi inte 'n momento cruxâ pe e sciorte de l'izoa. O progetto d'invaxon da Sardegna, a longo acæzao da-o Giacomo II e no ancon concretizzaose, o riçeveiva nœuva linfa da-e solleçitaçioin in tâ senso de Ugo de Arboia, succedúo a-o poæ Marian nonostante a tenaxe oppoxiçion pizaña. O Branca D., aomanco a-o prinçippio, o prefei ligâse a-a coaliçion che in sci-a carta a se prezentava supeiô a-a potença pizaña.

Za into màrso 1321 a çittæ toscaña a fu costreita a intaoâ de trattative con lê, pe ótegnî sciu rescatto a libiaçion di prexonê che o Branca Doia o l'aiva cattuao a-o largo da Corsega. L'anno seguente Piza a l'armò træ galee, che fun affidæ a Gherardo Buzzacarin; o bruxò o castello de Cinarca e o n'ocupò un âtro appartegninte a-o Doia. Tuttavia, Alaon Doia, vicaio de Corsega pro extrinsecis, o pigiò in ostaggio i mercanti pizen presenti inte l'izoa e o l'obrigò l'armiraggio a restituî o castello (seténbre do 1322). Sbarcao a flotta aragoneize in Sardegna e postase into lùggio do 1323 a l'assedio de Villa Iglesias, o Branca Doia, ch'o l'aiva seguio o corso di avvegnimenti da Arghê, o s'aspresciò co-o figgio a prestâ omaggio a l'infante Arfonso. Tuttavia, quande a rescistença pizaña a fu cegâ, i Doia dovettan amiâ con preoccupaçion a-o nœuvo scenaio che s'ea creao inte l'izoa: e larghe concescioin fæte a-i baroin aragoneixi, a poxiçion de prestiggio razonta da-o zuxe de Arboia, l'alliança tra a Coroña e o Comun de Sassai, ean tutti fatoî peigoxi pe a sorvevivença de un stato dorian aotonnomo. A famiggia a çercò de ócupâ Sassai, ma sença exito (o seténbre do 1324); Feipo de Saluçço, nominao governao da l'infante Arfonso, a-o momento da partença de quest'urtimo da l'izoa, o l'arvì una inchiesta in sce doi membri da famiggia Doia, Branca e so fræ Vinçeguæra, accuzæ de rebellion.

L'identificaçion do Branca Doia aoa mençunao co-o Branca Doia a l'è dubbia, dæto che pe quest'urtimo nisciun documento parla de un fræ de nomme Vençeguæra; l'è probabile, alloa, che, inta confuxon onomastega da famiggia, o rebello o segge un âtro personaggio. I ciu aotoeivi esponenti di Doia intervègnan pe intercede a favô di doi conzonti, ma l'inchiesta, pe orde do re, a vègne continuâ da-o successô de Feipo, Berenguer Carroç, che in Sassai o n'ordinò a decapitaçion. O 17 de màrso do 1325 o Comun sardo o condannò un Branca de Nurra a l'exilio perpetto, confiscandone i ben e proibindo i matrimonni co-i so figgi. Tuttavia, inte 'na lettia precedente, scrita da Saña (o 7 de zenâ), Paolo Montado, assessô do governatô, o l'anonçiò l'avegnua decapitaçion di doi fræ.

L'è ben probabbile che o Branca D. o moì subbito doppo (da chì a confuxon inte ricostruçioin biografiche); de fæto, o 3 agósto do mæximo anno, Elenoa Fiesca, viddoa de Bernabè, a donò una caza ch'a l'ea appartegnua a-o Branca Doia, de proprietæ do quæ lê a dovette êse in parte erede. Da-o maiezzo con Cattæña o Branca Doia o l'aiva avúo nomioxi figgi: Bernabè, Lazzao, Preçevâ, Oberto, Babilan, Violante e Agnexiña.

 Notte 

Categorîa:Biografìe
Categorîa:Çitén da Repùbrica de Zêna